Delecija (genetika)
Delecija zvana i genska delecija i deficijencija ili delecijska mutacija (znak Δ), u genetici, je mutacija (genetička aberacija) u kojoj nedostaje dio hromosoma ili sekvenca DNK. Ukratko, delecija je gubitak genetičkog materijala. Deletiran može biti bilo koji broj nukleotida, od jednog baznog para do manjeg ili većeg komada hromosoma. Delecije mogu biti uzrokovane greškama u hromosomskim krosingoverima u mejozi, što uzrokuje nekoliko ozbiljnih genetičkih bolesti. Delecija također može izazvati translokaciju deletiranog segmenta DNK ili hromosoma.